Diari Oficial de la Generalitat Valenciana


Sumari del DOGV 4384, del 22-11-2002 (2002/12306)

ORDE de 15 de novembre de 2002, de la Conselleria d'Indústria, Comerç i Energia, per la qual s'establixen les bases per a la concessió de subvencions per a accions estratègiques en matèria de consum per a l'exercici 2003.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4384

Data del DOGV
:   22-11-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/12503


Data del document
:   15-11-2002

Organisme emissor
:   Conselleria d'Indústria, Comerç i Energia

Tipus de document
:   Ordre

Anàlisi jurídica

 Descriptors 

:   * consum
    * ajuda pública
    * protecció del consumidor
    * suport econòmic
    * informació al consumidor
    * investigació

ORDE de 15 de novembre de 2002, de la Conselleria d'Indústria, Comerç i Energia, per la qual s'establixen les bases per a la concessió de subvencions per a accions estratègiques en matèria de consum per a l'exercici 2003. [2002/X12803]
  
La globalització dels mercats, les noves tecnologies i els sistemes de comunicació i de consum obliguen a desenvolupar accions i crear infraestructures capaces de prevenir les necessitats de formació i d'assessorament i informació que requerirà el consumidor d'acord amb els imprevisibles canvis en l'oferta dels servicis i productes i en els drets que al seu voltant ha de tenir reconeguts.
  
És difícil respondre amb eficàcia a este objectiu de satisfacció de necessitats del consumidor a curt i mitjà termini sense una línia específica d'investigació i d'estudis que servisquen de referència sòlida dels distints projectes, sense una qualificació de professionals experts i sense uns recursos i infraestructures àgils i capaços d'adaptar-se a l'evolució i a les innovacions que hi apareguen.
  
La incorporació de les noves tecnologies als procediments tramitats per l'administració és imparable. El Sistema Arbitral de Consum no pot ser alié a esta realitat i, entroncant amb la característica d'agilitat que li és pròpia, l'arbitratge de consum, a través d'Internet, facilitarà l'accés dels ciutadans a la justícia i redundarà en la simplificació dels tràmits processals.
  
Este objectiu de la Comunitat Valenciana té, a més a més, el suport d'allò que s'ha recollit en la proposta de directiva comunitària sobre comerç electrònic, que establix que els països membres articularan, per a resoldre els conflictes sorgits en este tipus de comerç emergent, mecanismes extrajudicials de resolució de conflictes igualment de caràcter electrònic.
  
Per tot això, la present orde pretén donar suport a totes aquelles accions i projectes que incidisquen en estos objectius i que milloren de forma sòlida, a la Comunitat Valenciana, les xarxes d'informació i assessorament al consumidor i que permeten disposar en el futur de recursos humans i tècnics capaços de donar resposta a les necessitats del consumidor individual, de les seues associacions i de l'administració local i autonòmica i que incrementen la responsabilitat i el compromís del consumidor per a l'exercici dels seus drets i la participació en la millora de la societat de consum.
  
Així, atenent l'Estatut dels Consumidors i Usuaris de la Comunitat Valenciana com a marc de suport a les accions tendents a la defensa dels drets del consumidor, i a l'empara de les facultats que m'atorguen l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
TÍTOL I
  
Disposicions generals
  
Article 1. Objecte i àmbit
  
1. L'objecte de la present orde és establir el règim de la concessió d'ajudes per a desenvolupar les accions estratègiques de formació, modernització d'infraestructures i investigació en matèria de consum, d'acord amb les consignacions previstes en la Llei de Pressupostos de la Generalitat Valenciana per a l'any 2003.
  
2. El règim d'ajudes serà d'aplicació de la manera que determinen els articles següents.
  
Article 2. Accions susceptibles de suport
  
1. Les ajudes establides podran anar destinades a les actuacions següents:
  
a) Realització d'estudis i investigacions relacionats amb el consum.
  
b) Realització o participació en actuacions formatives i informatives que incidisquen positivament en els actes de consum.
  
c) Elaboració i execució de projectes i infraestructures destinats a l'educació del consumidor.
  
d) Desenvolupament d'activitats que garantisquen la qualitat i seguretat dels béns i servicis oferits al consumidor.
  
e) Realització d'accions dirigides a respondre les demandes i millores dels servicis al consumidor mitjançant la implantació de noves tecnologies.
  
2. Les ajudes per a les despeses de què tracta el número anterior faran referència a les efectuades des del dia 1 de gener de 2003 sempre que reunisquen la resta de condicions i requisits establits en la present orde.
  
3. L'import de les subvencions concedides en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat que desenvoluparà el beneficiari.
  
4. No seran subvencionables les despeses de personal propi i els consums habituals utilitzats per al normal funcionament i desenvolupament de les funcions inherents als beneficiaris. En el cas de federacions i associacions de consumidors i usuaris i de les oficines municipals d'informació al consumidor, les ajudes establides en la present disposició són incompatibles amb qualssevol altres percebudes de la Conselleria d'Indústria, Comerç i Energia per a la mateixa acció subvencionable.
  
Article 3. Beneficiaris de les ajudes
  
Podran ser beneficiaris de les ajudes les següents persones:
  
- Professorat dels distints nivells educatius.
  
- Universitats.
  
- Associacions docents, d'alumnes i de mares i pares d'alumnes.
  
- Associacions de consumidors i empresarials.
  
- Ens públics i institucions.
  
- Entitats locals.
  
- Laboratoris amb seu a la Comunitat Valenciana.
  
- Entitats privades sense fi de lucre.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes que es regulen en la present orde hauran de dirigir-se a la Direcció General de Comerç i Consum i es presentaran en l'imprés normalitzat al Registre de la Conselleria d'Indústria, Comerç i Energia, carrer de Colom, número 32, codi postal 46134 València, o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
2. Les sol·licituds hauran d'anar acompanyades, a més de la documentació que per a cada una de les ajudes concretament s'establix en els corresponents articles de la present orde, dels documents que a continuació s'assenyalen:
  
a) Documentació acreditativa i identificadora del sol·licitant i, si és el cas, del seu representant legal.
  
b) Documentació acreditativa que el sol·licitant està al corrent en les obligacions tributàries i davant la Seguretat Social, que a continuació s'assenyala, la vigència de la qual haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996 de la Conselleria d'Economia i Hisenda:
  
- Alta, referida a l'exercici actual, o últim rebut de l'Impost sobre Activitats Econòmiques, completat amb una declaració responsable que no s'hi ha donat de baixa en la matrícula de l'esmentat impost.
  
- Certificat positiu de l'Agència Estatal de l'administració Tributària que acredite que el sol·licitant complix les obligacions tributàries a què fa referència l'article 13.1, b) a d) del Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. L'esmentat certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'indústria, Comerç i Energia, perquè l'Agència Estatal d'Administració Tributària li cedisca la informació.
  
- Certificat acreditatiu que el sol·licitant està al corrent en el compliment de les seues obligacions amb la Seguretat Social.
  
- Certificat acreditatiu que el sol·licitant no té deutes de naturalesa tributària amb la Generalitat Valenciana.
  
c) Memòria descriptiva de l'actuació per a la qual se sol·licita l'ajuda, que inclourà informació d'interés en relació amb els criteris de valoració que per a la concessió de l'ajuda establix la present orde, pressupost detallat per partides i preus unitaris o factura proforma i projecte tècnic, en el cas que ho requerisca la naturalesa de l'actuació, que haurà de sotmetre's a l'informe de l'Oficina de Supervisió de Projectes o dels tècnics designats per la Conselleria.
  
d) En el cas d'ajudes a la inversió, programa d'actuació que garantisca l'execució de les obres en l'exercici per al qual es concedix la subvenció.
  
e) Dades de domiciliació bancària segons model facilitat a l'efecte (fitxa de manteniment de tercers), llevat que s'hagen presentat amb anterioritat davant la Conselleria d'Indústria, Comerç i Energia i no hi hagen experimentat variació.
  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb la present orde resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així es considerarà que ha desistit de la seua petició.
  
4. Els sol·licitants podran executar els projectes des de l'1 de gener de 2003, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
5. El termini de presentació de sol·licituds serà el comprés entre el sendemà de la publicació de la present orde en el Diari Oficial de la Generalitat Valenciana i el 15 de febrer de 2003, ambdós inclusivament.
  
Article 5. Criteris de concessió de les sol·licituds
  
Per a la concessió de les ajudes es valorarà la transcendència de l'actuació o el projecte en relació amb els següents aspectes:
  
a) Que el projecte comporte una major integració de la política de consum en altres polítiques concurrents.
  
b) L'adequació, l'interés i la rellevància del projecte per a la protecció i defensa dels consumidors i usuaris.
  
c) L'extensió territorial de l'actuació o dels resultats previstos d'esta.
  
d) La incidència del projecte respecte de consumidors i usuaris que per les seues especials circumstàncies exigisquen una actuació específica i diferenciada.
  
e) L'extensió de la defensa dels drets dels consumidors i usuaris a poblacions, territoris o àrees d'actuació que no disposen actualment d'instruments específics de suport.
  
f) El grau d'implantació, àmbit territorial, nombre d'associats, població i tipologia als quals afecten les accions.
  
g) L'eficàcia de l'especialització i de la modernització.
  
h) L'accés als servicis oferits i el nivell de cobertura amb els distints servicis i activitats d'interés per al consumidor.
  
i) La continuïtat de les activitats iniciades en altres àmbits o exercicis anteriors.
  
j) El percentatge de recursos propis assumits en el finançament del projecte al qual es dóna suport quan es tracte d'accions incloses en el títol III.
  
Article 6. Resolució de la concessió d'ajudes
  
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.
  
2. El conseller d'Indústria, Comerç i Energia, després de l'informe previ d'una comissió qualificadora composta per personal tècnic de la Direcció General de Comerç i Consum, designat a l'efecte pel mateix conseller, dictarà resolució de concessió de l'ajuda, que en fixarà expressament la quantia i incorporarà, si és el cas, les condicions i obligacions que afecten el desenvolupament de l'actuació objecte de subvenció. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini màxim per a tramitar i resoldre els expedients serà de dos mesos, comptadors des de la publicació de l'orde mitjançant la qual es facen públics les línies de crèdit i l'import global màxim destinat a la concessió de les ajudes previstes en la present disposició. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
4. Les resolucions a què fan referència els paràgrafs anteriors esgoten la via administrativa i contra elles podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des del sendemà de la notificació de la resolució corresponent.
  
Article 7. Resolució d'incidències
  
1. El director general de Comerç i Consum, després dels informes previs que estime oportuns, resoldrà les incidències que es produïsquen amb posterioritat a l'esmentada concessió, com ara pròrrogues de terminis, modificacions justificades del projecte inicial o qualsevol altra variació de les condicions particulars de la concessió.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques i privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8. Control de les accions
  
1. La Direcció General de Comerç i Consum realitzarà el control i seguiment de les accions a través de les comprovacions que considere necessàries.
  
2. La Direcció General de Comerç i Consum en els supòsits en què ho considere procedent, i en especial quan les actuacions per a les quals es concedisca l'ajuda consistisquen en la realització d'estudis, projectes o plans, o en l'execució d'obres, podrà designar personal tècnic perquè en col·labore en la redacció o execució o assumisca la direcció tècnica de la realització; amb esta finalitat el beneficiari estarà obligat, quan així ho determine la corresponent resolució de concessió de l'ajuda, a informar eixe centre directiu de l'inici de les actuacions.
  
Article 9. Liquidació de les ajudes
  
1. El pagament de les subvencions per a despeses corrents es realitzarà de conformitat amb el que s'ha establit en l'article 47 bis de la Llei d'Hisenda Pública de la Generalitat Valenciana, i amb el següent règim:
  
- En el moment de la concessió de la subvenció es lliurarà el 40% de la quantitat assignada. El pagament estarà condicionat a la presentació per part del beneficiari d'un aval bancari, depositat davant els serveis territorials de la Conselleria d'Economia, Hisenda i Ocupació de la província corresponent, per import del 40% de la subvenció concedida.
  
- Després de l'aportació i la comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció, es podrà procedir al pagament d'un 20% més amb les mateixes condicions, és a dir després d'aval previ. La resta de la subvenció es farà efectiva després de la justificació de la totalitat de la despesa aprovada.
  
- Serà admissible la realització de pagaments parcials després de la presentació prèvia de la documentació justificativa del percentatge corresponent de la despesa aprovada.
  
2. El pagament de les subvencions per a despeses d'inversió es realitzarà d'acord amb el que establix el mateix article, amb el següent règim:
  
- En el moment de la concessió de la subvenció es lliurarà el 15% de la quantitat assignada. El pagament estarà condicionat a la presentació per part de l'entitat beneficiària d'aval bancari, depositat davant els serveis territorials de la Conselleria d'Economia, Hisenda i Ocupació de la província corresponent, per import del 15% de la subvenció concedida.
  
- Després de l'aportació i comprovació de la documentació justificativa de l'efectiva i correcta aplicació del 15% ja lliurat a l'actuació objecte de la subvenció, la resta de la subvenció es farà efectiva després que l'entitat justifique la totalitat de la despesa aprovada.
  
- Es podran realitzar pagaments parcials, després de la presentació prèvia de la documentació justificativa del percentatge corresponent de la despesa aprovada.
  
3. Als efectes del que s'ha establit en els punts anteriors, els beneficiaris, en el termini d'un mes des de l'execució del projecte en la seua totalitat o en les fases previstes, i en tot cas amb anterioritat al 15 d'octubre de 2003, llevat que per circumstàncies concurrents s'hi assenyale un termini distint en la resolució de concessió de l'ajuda, hauran de presentar:
  
a) Factures i la resta de documents justificatius de la despesa efectuada per l'import de la despesa aprovada, expedits d'acord amb la normativa vigent. Quan es tracte de despeses realitzades per les corporacions locals, serà suficient a estos efectes la presentació dels corresponents certificats de contracció de la despesa, expedits pel secretari/ària o l'interventor/a, en els quals conste l'acord de reconeixement de l'obligació per l'òrgan competent i es manifeste expressament que la subvenció ha sigut aplicada a la seua finalitat.
  
b) En les subvencions per a inversions que hagueren necessitat projecte tècnic, es presentaran els corresponents certificats d'obra expedits per un tècnic competent. Quan es tracte d'inversions realitzades per les corporacions locals, els dits certificats es presentaran acompanyats dels certificats de despesa a què fa referència el paràgraf anterior.
  
c) Acreditació, si és el cas, del compliment de les obligacions i condicions que s'hagueren establit en la resolució.
  
d) En les subvencions a estudis, un exemplar d'este.
  
4. No serà subvencionable l'IVA satisfet per l'adquisició de béns o servicis, excepte en els supòsits de realització d'activitats promogudes per persones o entitats que acrediten documentalment la no-subjecció o l'exempció de l'impost i, en general, qualsevol impost pagat pel beneficiari.
  
Article 10. Obligacions del beneficiari
  
Són obligacions del beneficiari:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat, i també el compliment dels requisits i les condicions que determinen la concessió de l'ajuda.
  
- Sotmetre's a les actuacions de control financer que corresponen a la Intervenció General de la Generalitat Valenciana en relació amb les ajudes concedides.
  
- Fer constar de manera explícita en la difusió de les accions subvencionades, el suport de la Conselleria d'Indústria, Comerç i Energia.
  
Article 11. Minoració i resolució de l'ajuda concedida
  
1. L'alteració d'alguna de les característiques del projecte aprovat com l'incompliment de condicions i terminis establits en la resolució, la no-execució parcial de la inversió, la insuficient justificació de l'import de la despesa aprovada i la concessió amb posterioritat a la presentació de la sol·licitud d'altres ajudes públiques o privades que en el seu conjunt excedisquen els límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, la variació de la finalitat de l'actuació, la no-realització de projecte o la falta de justificació de l'import de la despesa aprovada, donarà lloc a la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
TÍTOL II
  
Escola Valenciana de Consum
  
CAPÍTOL I
  
Educació del consumidor
  
Article 12. Objecte
  
L'objecte del present capítol és establir el règim de sol·licitud i concessió d'ajudes per a finançar les despeses derivades de la realització de projectes d'investigació i innovació educativa sobre educació del consumidor.
  
Article 13. Accions susceptibles de suport
  
1. Les subvencions seran destinades a finançar les següents modalitats de projectes:
  
- Projectes la finalitat dels quals siga incorporar l'educació del consumidor al currículum oficial del centre, cicle o curs.
  
- Activitats específiques per a desenvolupar els projectes de la Xarxa d'educació del Consumidor, en el cas que el centre hi estiga adherit.
  
- Projectes la finalitat dels qual siga elaborar materials i jocs didàctics que servisquen de recursos per al desenvolupament de l'educació del consumidor.
  
Els projectes podran desenvolupar, sense perjudici d'altres temes, els següents:
  
- L'eco-consum.
  
- La publicitat.
  
- L'oci i el consum.
  
- Els drets del consumidor.
  
- Les noves tecnologies.
  
- El comerç just.
  
- El consum solidari.
  
- La seguretat dels productes i servicis.
  
2. Les ajudes previstes en el present capítol podran arribar al total del que s'ha pressupostat en la sol·licitud i acceptat en la resolució de concessió, i es destinaran a sufragar les despeses derivades del desenvolupament del projecte, que es troben incloses en algun dels següents apartats:
  
a) Despeses originades per l'adquisició de material fungible específic per a cada projecte i que no siga l'habitual que s'utilitza als centres docents per al seu funcionament normal (paper de transparències, rodets de fotografia, cintes per a vídeo, productes de consum-alimentaris, de cosmètica, drogueria, pintures especials, etc.).
  
b) Despeses originades per les visites que el professorat i alumnat hagen de realitzar per a estudiar i investigar sobre els temes de consum que es treballen (visites a centres de producció, a empreses de publicitat i màrqueting, a centres de documentació en matèria de consum, etc.): despeses de transport, pagaments d'entrades, si és el cas, etc.
  
c) Despeses generades per l'edició i la publicació d'aspectes concrets del projecte o de la totalitat del projecte (edició de fullets, revistes, còmics, vídeos, etc.): despeses d'impremta, d'empreses reproductores de material audiovisual, etc.
  
d) Despeses realitzades per l'adquisició de llibres, revistes especialitzades en matèria de consum.
  
e) Despeses generades pels desplaçaments del professorat i l'alumnat per a la participació en activitats convocades per la Xarxa d'Educació del Consumidor, en el cas que el centre hi estiga adherit.
  
3. En cap cas les ajudes podran destinar-se a l'adquisició de material inventariable.
  
4. Els projectes seleccionats en la present convocatòria tenen efectes com a formació permanent per al professorat en virtut del que s'ha disposat en l'apartat quinze de l'Orde de 9 de juny de 1994, de la Conselleria d'educació i Ciència (DOGV de data 17 d'agost de 1994), tot procedint-ne al certificat per a cada un dels participants, de conformitat amb el que s'ha disposat en l'esmentada orde.
  
En qualsevol cas es certificarà fins un màxim de 100 hores.
  
Article 14. Beneficiaris de les ajudes
  
Podran ser beneficiaris de les ajudes les professores i els professors i les associacions d'alumnes i de mares i pares d'alumnes dels centres educatius públics i privats concertats de la Comunitat Valenciana que impartisquen els ensenyaments següents:
  
- Educació Infantil.
  
- EGB i Educació Primària.
  
- Educació Secundària Obligatòria, BUP, FP i Ensenyaments de Règim Especial.
  
- Educació Especial.
  
- Educació de les Persones Adultes.
  
Article 15. Presentació de sol·licituds
  
Les sol·licituds, a més del que s'ha establit en l'article 4, hauran d'anar acompanyades dels següents documents:
  
a) Programa detallat de l'activitat on es concretarà:
  
- Títol del projecte educatiu, professora o professor responsable i relació de la resta de professors que participen en el projecte, amb indicació del seu número de DNI.
  
- Descripció del projecte i contextualització del projecte al centre educatiu.
  
- Formulació d'objectius del projecte i nombre d'alumnes que hi participaran.
  
- Metodologia utilitzada.
  
- Programació i temporització de les activitats que desenvoluparà l'alumnat.
  
- Guia didàctica d'utilització per al professorat, si és el cas.
  
- Criteris d'avaluació que s'utilitzaran en el projecte.
  
- Descripció, si és el cas, dels recursos i suports utilitzats en l'elaboració de materials i jocs didàctics
  
- Descripció, si és el cas, de les activitats específiques per a desenvolupar els projectes de la Xarxa d'Educació del Consumidor.
  
b) Certificat de l'informe favorable del Consell Escolar del Centre.
  
Article 16. Criteris d'avaluació de les sol·licituds
  
La concessió de subvencions es realitzarà d'acord amb els següents criteris:
  
- La qualitat i el rigor en l'elaboració de projecte educatiu.
  
- La interdisciplinarietat que desenvolupa el projecte
  
- La vinculació del projecte presentat en el projecte educatiu.
  
- El nombre d'alumnes als quals es dirigix l'activitat
  
- El grau de participació de la comunitat escolar i social del seu entorn.
  
Article 17. Obligacions del beneficiari
  
El beneficiari de la subvenció, a més de les obligacions establides amb caràcter genèric en l'article 10, haurà de presentar davant la Direcció General de Comerç i Consum, abans de 31 de desembre de 2003, un exemplar de la memòria del projecte realitzat i un informe sobre el desenvolupament del projecte subvencionat en el qual, a efectes del que s'ha establit en el punt 4 de l'article 13, es confirmarà la participació en el projecte de cada un dels professors.
  
CAPÍTOL II
  
Formació, informació i estudis i investigacions
  
en matèria de consum
  
Article 18. Objecte i àmbit de les ajudes
  
1. L'objecte del present capítol és establir el règim de la concessió d'ajudes per a finançar les despeses d'activitats de formació, informació, estudis i investigacions i de posada en marxa o renovació d'infraestructures necessàries per a la seua posada en funcionament.
  
2. Seran beneficiaris de les ajudes els subjectes inclosos en l'article 3, exceptuant-ne les associacions d'alumnes i de mares i pares d'alumnes.
  
3. Les subvencions seran destinades a finançar les següents actuacions:
  
1. Realització de projectes i accions que reforcen la formació i informació del consumidor.
  
2. Organització de cursos de postgrau per a personal docent en els diversos nivells educatius.
  
3. Organització de cursos de postgrau per a l'especialització en matèries de consum.
  
4. Cursos de formació d'empresaris i professionals en temes relacionats amb la problemàtica del consum.
  
5. Cursos de formació en matèria de consum dirigits als consumidors en general.
  
6. Accions de formació dirigides especialment a col·lectius de persones desfavorides.
  
7. Actuacions dirigides a col·lectius de consumidors que per la seua situació especial requerisquen una atenció diferenciada.
  
8. Projectes innovadors, entenent-se per tals aquells que comporten una nova visió o enfocament en les matèries objecte d'anteriors actuacions, que incidisquen en àrees d'interés per als consumidors i usuaris tradicionalment no previstes en les actuacions de les associacions i federacions o els que se centren en els problemes del consumidor valencià derivats de la seua actual consideració com a consumidor en l'àmbit econòmic i social de la Unió Europea.
  
9. Creació d'infraestructures necessàries per a la posada en marxa i el desenvolupament de les anteriors actuacions en l'actual o en futurs exercicis.
  
10. Equipament de centres permanents d'informació i formació que es coordinaran amb l'Escola Valenciana de Consum.
  
4. Les ajudes previstes en el present capítol es destinaran a sufragar les despeses necessàries per al correcte desenvolupament del projecte.
  
Article 19. Quantia de les ajudes
  
1. L'import total de la quantitat concedida en concepte d'ajuda a la inversió, no podrà superar el 75% de les inversions pressupostades per l'entitat peticionària i acceptades en la resolució de concessió.
  
2. Les ajudes per a les despeses corrents no podran superar el 80% de les despeses pressupostades per l'entitat peticionària i acceptades en la resolució de concessió.
  
3. En aquells supòsits en què ho aconselle la concurrència de circumstàncies excepcionals es podrà autoritzar la concessió d'ajudes que superen els límits establits en els paràgrafs anteriors, respectant, en tot cas, les dotacions pressupostàries corresponents. La resolució serà motivada.
  
Article 20. Presentació de sol·licituds
  
A més de la documentació prevista en l'article 4, la sol·licitud haurà d'anar acompanyada de la documentació següent:
  
- Programa amb especificació del període de realització del projecte o activitat, horari i col·lectiu al qual es dirigix i currículum del professorat.
  
- En el cas d'estudis de postgrau, compromís del centre on es realitzaran els estudis.
  
- En tot cas, en el supòsit d'obres s'adjuntarà projecte tècnic subscrit per tècnic competent, acompanyat de pressupost.
  
TÍTOL III
  
Concertació, qualitat i modernització
  
en l'accés a béns i servicis
  
Article 21. Objecte i àmbit de les ajudes
  
1. Les ajudes recollides en el present títol tenen per objecte fomentar les accions de modernització i concertació, i també donar suport a les accions que contribuïsquen a la millora de la qualitat dels productes i servicis oferits als consumidors i de la capacitat de decisió d'estos consumidors, i també aquelles que incidisquen en el respecte al medi ambient amb el foment d'un desenvolupament sostenible.
  
2. Podran presentar sol·licituds per a les ajudes les persones i entitats incloses en l'article 3.
  
3. En concret, es pretén donar suport a les següents actuacions:
  
3.1 Concertació i millora de la qualitat:
  
- Accions dirigides a potenciar procediments de cooperació entre associacions empresarials, centres d'investigació, associacions de consumidors, l'administració autonòmica i l'administració local, especialment els que possibiliten la millora de la qualitat o seguretat de l'oferta actual o previsible.
  
- Donar suport a línies d'estudi, investigació i anàlisi en matèria de qualitat dels productes i servicis oferits als consumidors.
  
- Projectes de millora dels processos de producció i distribució i de verificació de la qualitat i seguretat dels productes oferits als consumidors valencians.
  
- Projectes relacionats amb la defensa i la protecció dels drets dels consumidors en el camp del crèdit i les assegurances.
  
- Projectes que contribuïsquen a millorar la posició del consumidor en el mercat comú europeu.
  
- Projectes que permeten el desenvolupament d'un model econòmic basat en el respecte mediambiental.
  
- Fomentar accions que aconseguisquen una major interrelació formativa i informativa entre consum i medi ambient.
  
3.2 Noves tecnologies en béns i servicis:
  
- Estudis i investigacions en noves tecnologies.
  
- Posada en marxa d'una xarxa d'informació adaptada a les noves tecnologies.
  
- Projectes que permeten la integració en xarxa dels servicis de suport i informació al consumidor.
  
- Punts d'informació a la disposició dels consumidors valencians que els permeta disposar d'una informació homogènia i actual.
  
- Desenvolupament d'un sistema d'arbitratge de consum virtual que permeta la resolució de conflictes a distància, fins i tot aquells en què puguen intervenir ciutadans no nacionals.
  
- Modernització i millora dels servicis oferits al consumidor.
  
Article 22. Quantia de les ajudes
  
1. Les ajudes no podran superar el 80% de les despeses pressupostades per l'entitat peticionària i acceptades en la resolució de concessió.
  
2. En aquells supòsits en què ho aconselle la concurrència de circumstàncies excepcionals, es podrà autoritzar la concessió d'ajudes que superen els límits establits en el paràgraf anterior, respectant, en tot cas, les dotacions pressupostàries corresponents. La resolució serà motivada.
  
Article 23. Convenis de col·laboració
  
Per a la realització de les accions previstes en el present títol, la concessió de la subvenció es podrà instrumentalitzar mitjançant la subscripció de convenis de col·laboració entre la Generalitat Valenciana i el beneficiari.
  
DISPOSICIONS ADDICIONALS
  
Primera
  
1. La concessió de les ajudes previstes en la present orde estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2003.
  
2. Per complir el que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 2003, mitjançant orde de la Conselleria d'Indústria, Comerç i Energia es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
1. En el cas que els documents que han d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'expediren, i que no hagen transcorregut més de cinc anys des de l'acabament del procediment a què corresponguen.
  
2. En els supòsits d'impossibilitat material d'obtenir la documentació, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
DISPOSICIONS FINALS
  
Primera
  
La Conselleria d'Indústria, Comerç i Energia es reserva el dret de publicar els projectes subvencionats, durant el temps màxim d'un any, comptador des del lliurament de la memòria final de projecte realitzat.
  
Segona
  
Es faculta el director general de Comerç i Consum per a dictar les disposicions i adoptar les mesures que considere oportunes per al desplegament i l'aplicació del que s'ha disposat en la present orde.
  
Tercera
  
La present orde entrarà en vigor el sendemà de la publicació en el Diari Oficial de la Generalitat Valenciana.
  
València, 15 de novembre de 2002
  
El conseller d'Indústria, Comerç i Energia,
  
FERNANDO V. CASTELLÓ BORONAT